Davlat tibbiy sugʻurta jamgʻarmasi orqali moliyalashtiriladigan respublika darajasidagi davlat statsionar tibbiyot muassasalarida bemorlarni dori vositalari va tibbiy buyumlar bilan taʼminlash tartibi toʻgʻrisidagi nizomni tasdiqlash toʻgʻrisida
(order, 2023-05-31)

Oʻzbekiston Respublikasi Prezidentining 2022-yil 26-oktabrdagi PQ-411-son “Aholini sifatli dori vositalari va tibbiy buyumlar bilan taʼminlash yuzasidan qoʻshimcha chora-tadbirlar toʻgʻrisida”gi qaroriga muvofiq buyuraman: 1. Davlat tibbiy sugʻurta jamgʻarmasi orqali moliyalashtiriladigan respublika darajasidagi davlat statsionar tibbiyot muassasalarida bemorlarni dori vositalari va tibbiy buyumlar bilan taʼminlash tartibi toʻgʻrisidagi nizom ilovaga muvofiq tasdiqlansin. 2. Mazkur buyruq Iqtisodiyot va moliya vazirligi bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi. Mazkur Nizom Davlat tibbiy sugʻurtasi jamgʻarmasi orqali moliyalashtiriladigan respublika darajasidagi davlat statsionar tibbiyot muassasalarida bemorlarni dori vositalari va tibbiy buyumlar bilan taʼminlash tartibini belgilaydi. 1. Mazkur Nizom Oʻzbekiston Respublikasi Prezidentining “Sogʻliqni saqlash sohasida ixtisoslashtirilgan tibbiy yordam koʻrsatish tizimini yanada takomillashtirish chora-tadbirlari toʻgʻrisida” 2021-yil 28-iyuldagi PQ-5199-son qaroriga muvofiq Davlat tibbiy sugʻurtasi jamgʻarmasi orqali moliyalashtirish tizimiga oʻtkazilgan respublika darajasidagi davlat statsionar tibbiyot muassasalarida (bundan buyon matnda tibbiyot muassasasi deb yuritiladi) bemorlarni dori vositalari va tibbiy buyumlar bilan tibbiyot muassasasi orqali taʼminlashga nisbatan tatbiq etiladi. 2. Ushbu Nizomda quyidagi asosiy tushunchalar qoʻllaniladi: dori vositalari — kasalliklar profilaktikasi, ularga tashxis qoʻyish va ularni davolash, shuningdek odam organizmining holati va funksiyalarini oʻzgartirish uchun tibbiyot amaliyotida qoʻllanilishiga ruxsat etilgan dori moddalari (substansiyalar) va yordamchi moddalar asosida olingan vositalar, dori moddalari (substansiyalar), dori preparatlari; ijtimoiy ahamiyatga ega dori vositalari va tibbiy buyumlar — ijtimoiy ahamiyatga ega va atrofdagilar uchun xavf tugʻdiradigan kasalliklarning oldini olish hamda davolash uchun talab yuqori boʻlgan va aholi, tibbiyot tashkilotlari tomonidan koʻp foydalaniladigan, Oʻzbekiston Respublikasi Sogʻliqni saqlash vazirligi tasdiqlaydigan Ijtimoiy ahamiyatga ega dori vositalari va tibbiy buyumlarning roʻyxatiga kiritilgan dori vositalari va tibbiy buyumlar; tibbiy buyumlar — kasalliklar profilaktikasi, ularga tashxis qoʻyish va ularni davolash uchun, shuningdek odam organizmining holati va funksiyalarini oʻzgartirish uchun tibbiyot amaliyotida qoʻllanilishiga ruxsat etilgan buyumlar; tibbiyot muassasasining Doimiy faoliyat koʻrsatadigan komissiyasi (bundan buyon matnda Doimiy faoliyat koʻrsatadigan komissiya deb yuritiladi) — tibbiyot muassasasida tashkil etiladigan va ijtimoiy ahamiyatga ega dori vositalari hamda tibbiy buyumlariga boʻlgan ehtiyojni hisoblab chiqadigan va tasdiqlaydigan, ularni xarid qilish, hisobga olish, taqsimlash hamda qoʻllashni nazorat qiladigan komissiya. 3. Doimiy faoliyat koʻrsatadigan komissiya tibbiyot muassasasi rahbarining buyrugʻi bilan mazkur tibbiyot muassasasining malakali mutaxassislaridan kamida besh kishidan iborat tarkibda shakllantiriladi. 4. Tibbiyot muassasasida bemorlarni dori vositalari va tibbiy buyumlar bilan taʼminlash xarajatlar smetasi boʻyicha ajratilishi koʻzda tutilgan mablagʻlar hisobidan kafolatlangan tibbiy xizmatlar va dori vositalari paketi doirasida bepul, qolgan hollarda pullik asosda tibbiyot muassasasiga kirim qilingan narxlarda amalga oshiriladi. 5. Tibbiyot muassasalarida dori vositalari va tibbiy buyumlarga boʻlgan ehtiyoj har yil uchun alohida har bir dori vositasi va tibbiy buyum boʻyicha shakllantiriladi. 6. Dori vositalari va tibbiy buyumlarga (bundan ijtimoiy ahamiyatga ega dori vositalari va tibbiy buyumlar mustasno) boʻlgan ehtiyojni aniqlash quyidagi bosqichlarda amalga oshiriladi: a) birinchi bosqich — tibbiyot muassasasining har bir boʻlimi oʻz faoliyat turidan hamda oʻtgan davr uchun bemorlarni taʼminlash maqsadida sarflangan dori vositalari va tibbiy buyumlar miqdoridan kelib chiqib, oʻzining kelgusi yil uchun ehtiyojini aniqlaydi hamda har yili 30-noyabrga qadar tegishli tibbiyot muassasasining Doimiy faoliyat koʻrsatadigan komissiyasiga taqdim etadi; b) ikkinchi bosqich — Doimiy faoliyat koʻrsatadigan komissiya har yili 20-dekabrga qadar boʻlimlardan olingan ehtiyoj toʻgʻrisidagi maʼlumotlarni umumlashtiradi hamda tibbiyot muassasasidagi shifo oʻrni, davolangan bemorlar hamda ularning oʻrtacha davolanish kunlari, davolash standartlari, klinik qoʻllanmalar, shuningdek koʻrsatilayotgan tibbiy yordam hajmidan kelib chiqqan holda tibbiyot muassasasining yigʻma ehtiyojini shakllantiradi. Tibbiyot muassasalarida dori vositalari va tibbiy buyumlarga boʻlgan yigʻma ehtiyoj har yili 25-dekabrga qadar tibbiyot muassasasining rahbari tomonidan tasdiqlanadi. 7. Tibbiyot muassasalarida dori vositalari va tibbiy buyumlarga (bundan ijtimoiy ahamiyatga ega dori vositalari va tibbiy buyumlar mustasno) boʻlgan ehtiyoj quyidagi formula boʻyicha aniqlanadi: bunda: E — dori vositalari va tibbiy buyumlarga boʻlgan yillik ehtiyoj; S — bir nafar bemorga bir kunlik davolash uchun sarflanadigan dori vositalari va tibbiy buyumlar miqdori; B — bir nafar bemorda oʻtkaziladigan davolash kurslari davomiyligi; V — davolash uchun dori vositasi va tibbiy buyum qoʻllaniladigan bemorlarning yillik soni (kasallanish). 8. Ijtimoiy ahamiyatga ega dori vositalari va tibbiy buyumlarga boʻlgan ehtiyoj Vazirlar Mahkamasining 2017-yil 18-sentabrdagi 741-son qarori bilan tasdiqlangan Ijtimoiy ahamiyatga ega dori vositalari va tibbiy buyumlarga ehtiyojni aniqlash tartibi toʻgʻrisidagi nizomga muvofiq aniqlanadi. Bunda, ijtimoiy ahamiyatga ega dori vositalari tarkibiga kiradigan narkotik va psixotrop moddalarga boʻlgan ehtiyoj Vazirlar Mahkamasining 2003-yil 29-oktabrdagi 472-son qarori bilan tasdiqlangan Oʻzbekiston Respublikasining giyohvandlik vositalari, psixotrop moddalar va prekursorlarga boʻlgan ehtiyojini aniqlash tartibi toʻgʻrisidagi nizomga muvofiq aniqlanadi. 9. Tibbiyot muassasalari tomonidan dori vositalari va tibbiy buyumlar mazkur tibbiyot muassasalarida aniqlangan yillik ehtiyojdan kelib chiqqan holda Oʻzbekiston Respublikasining “Davlat xaridlari toʻgʻrisida”gi Qonuniga muvofiq xarid qilinadi. 10. Tibbiyot muassasasi tomonidan yaroqlilik muddati 12 oydan kam boʻlmagan dori vositalar va tibbiy buyumlar xarid qilinadi. Bunda, xarid qilinadigan dori vositalarining narxi belgilangan ulgurji referent narxlaridan yuqori boʻlmasligi lozim. 11. Xarid qilingan dori vositalari va tibbiy buyumlar tibbiyot muassassaning dorixonasida SanQvaN-0337-16 “Dorixonalar tuzilmasi, jihozlari va faoliyat yuritishi uchun sanitariya qoidalari va meʼyorlari” talablariga muvofiq saqlanadi. 12. Tibbiyot muassasasining dorixonasidan dori vositalari va tibbiy buyumlar tibbiyot muassasasining boʻlimlariga mazkur boʻlimlarning ehtiyojidan kelib chiqqan holda, ularning talabnomasi asosida uch kunlik hajmda beriladi. 13. Tibbiyot muassasasining boʻlimlariga dori vositalari va tibbiy buyumlarning taqsimlanishi boʻyicha har bir holat Doimiy faoliyat koʻrsatadigan komissiya bayonnomasi bilan rasmiylashtiriladi. 14. Bemorlarga Davlat tibbiy sugʻurtasi jamgʻarmasi mablagʻlari hisobidan qoplanishi koʻzda tutilmagan dori vositalari va tibbiy buyumlarning qiymati bemorning oʻz mablagʻlari hisobidan tibbiyot muassasasining gʻaznasiga toʻlov qilish orqali qoplanadi. 15. Tibbiyot muassasasining dorixonasidan tibbiyot muassasasi boʻlimlari ehtiyoji uchun olingan dori vositalari va tibbiy buyumlarning kirim-chiqimi va hisobi boʻlim katta hamshirasi tomonidan kompyuterda maxsus elektron dastur yordamida yuritiladi. 16. Boʻlim hamshiralari shifokor tavsiyasi boʻyicha bemor uchun sarflangan dori vositasi va tibbiy buyumlar miqdorini ushbu dori vositalari va tibbiy buyumlar bemorga qoʻllanilgan vaqtning oʻzida bemorning familiyasi, ismi va otasining ismi hamda kasallik tarixining tartib raqami boʻyicha maxsus elektron dasturga kiritib qoʻyadi. 17. Dori vositalari va tibbiy buyumlarning kirim-chiqimi va sarflanishi boʻyicha maʼlumotlarning maxsus elektron dasturga oʻz vaqtida kiritilishi uchun boʻlim mudiri shaxsan javobgar hisoblanadi. 18. Tibbiyot muassasalarida xarid qilingan dori vositalari va tibbiy buyumlarning kunlik qoldigʻi hamda narxlari manbalar kesimida tibbiyot muassasalarining rasmiy veb-saytlariga joylashtiriladi hamda muntazam yangilab boriladi. 19. Tibbiyot muassasalarida bemorlarga belgilangan tartibda tibbiy yordamni tashkil etish, ularni tibbiyot muassasasi tomonidan dori vositalari va tibbiy buyumlar bilan talab darajasida taʼminlash uchun tibbiyot muassasasining rahbari va ushbu muassasa dorixonasining mudiri javobgar hisoblanadi. 20. Mazkur Nizom talablarining buzilishida aybdor boʻlgan shaxslar qonunchilik hujjatlariga muvofiq javobgar boʻladi.